Kuva: Heidi Risto

Matkailu- ja ravintolapalvelut (MaRa) on huolestunut harmaan talouden kasvusta ravintola-alalla.

MaRan mukaan tilanne johtuu suomalaisten heikosta ostovoimasta, sekä alan yleisesti heikoista kasvunäkymistä Suomessa.

Ravintoloiden lakiin ja työehtosopimukseen perustuvat kiinteät kulut ovat MaRan mukaan niin suuria, ettei ruokaa voi tarjota kovin edullisesti muuten kuin markkinointiluonteisesti.

Esimerkiksi alle 6,50 eurolla ei voi tarjota pysyvästi pitsaa, mikäli yritys huolehtii velvoitteistaan ja maksaa työehtosopimuksen mukaista palkkaa työntekijöilleen.

Pitsan hinnasta ”kaksi suurinta palaa” lohkeaa raaka-aineisiin ja työvoimakuluihin, jotka yhdessä muodostavat yli kaksi kolmasosaa pitsan hinnasta. Lisäksi pienempiä siivuja pitsasta lohkeaa arvonlisäveroon (12%) sekä vuokraan ja muihin kiinteisiin kuluihin.

MaRa kannattaa ansiotuloverotuksen keventämistä helpotukseksi alan tukalaan tilanteeseen.

– Matkailu- ja ravintola-alan yritykset ja työntekijät tarvitsevat hallituksen yhteiskuntasopimuksen syntymiselle porkkanaksi asettaman miljardin euron ansiotulon veronkevennyksen. Se parantaisi ostovoimaa ja lisäisi työpaikkoja, MaRan toimitusjohtaja Timo Lappi sanoo.

MaRan mukaan erityisesti venäläismatkailijoiden voimakas vähentyminen painoi Suomen matkailua alkuvuonna.

– Hintatason nousu puolestaan on heikentänyt Suomen kilpailukykyä ja suomalaisten ostovoimaa kotimaassa, sanoo MaRan ekonomisti Jouni Vihmo.

Juttua muokattu 26.6. kello 11.03. Ruuan alv on 14 %, mutta ruuan hinnasta se muodostaa vain 12 %.

